Spotify plaas kollig op Afrikaanse treffers vir ErfenismaandArgieffoto. (Foto: Cottonbro/Pexels) Nou gaan ons braai … én dans! Die stromingsreus Spotify het onlangs vyf nuwe Afrikaanse speellyste vir Erfenismaand bekendgestel wat dié taal se eklektiese musikale style vier. As die wêreld se gewildste oudiostroming-intekeningsdiens plaas Spotify die kollig op Afrikaanse musiek omdat dit volgens hulle “’n stem aan verskeie groepe in die land gee en ’n kerndeel van ons kulturele landskap vorm”. Afrikaans het duskant sewe miljoen sprekers, wat dit die derde grootste taal in Suid-Afrika maak naas isiZulu (11,5 miljoen) en isiXhosa (8,1 miljoen) en die Afrikaanse musiekbedryf spog met ’n wye verskeidenheid van kunstenaars uit verskillende kulturele oorde. Sedert hul bekendstelling in 2008 het Spotify die manier waarop na musiek geluister word, getransformeer. Dié stromingsreus is vandag meer as 433 miljoen gebruikers sterk en bied deurlopend ’n platform vir miljoene bekende én opkomende kunstenaars waarop hulle hul kuns met die wêreld kan deel. Benewens Spotify se unieke “Afrikaans Hits” en “Nuwe Afrikaans”-speellyste, kan die volgende genres ook ure lange luistergenot vir die Afrikaanse gemeenskap bied: Die Afrikaanse country-speellys spog met van die grootste Afrikaanse en Amerikaanse country-musikante wat sorg vir ’n kulturele mengsel van net die heel beste country-treffers. Die “Geloof Musiek”-speellys is ’n versameling van Afrikaanse én internasionale gospelmusiek om luisteraars te inspireer deur hoop, geloof en liefde. Afrikaanse hip-hop het sy oorsprong oor die hele land. Van wortels in die Wes-Kaap tot ’n nuwe golf in die Oos-Kaap, hip-hop is die ideale genre om uiting te gee aan die unieke nuanses van hierdie liriese taal. Een ding is vir seker, Suid-Afrikaners weet hoe om die kuier aan die gang te kry. Of dit nou by ’n braai of ’n vastrap is, Dans Afrikaans is ’n mengsel van elektroniese dansmusiek (EDM), techno, hip-hop én sokkiemusiek wat die ideale klankbaan vir ’n lekker kuier is. Daar is min dinge soos die nostalgie van tradisionele en Afrikaanse volksmusiek. Die Boeremusiek-speellys is dus ’n moet vir enige musiekliefhebber.